
מישיבת ועדת הכלכלה

נכחו:

חברי הוועדה:	אברהם פורז  -  היו"ר



מוזמנים:	מלי סיטון	- משרד החבורה, יועמ"ש
	דורית טפר	- משרד הפנים
	יוסף סלומון	- החברה למשק וכלכלה של השלטון המקומי
		  בע"מ, יועץ כלכלי
	עו"ד אורן טננבאום	- חברת איזי פארק, יועמ"ש
	גל שמעוני	- חברת איזי פארק, מנכ"ל

		



יועצת משפטית:	אתי בנדלר

מנהל/ת הוועדה:	לאה ורון

קצרנית:	אסתר מימון




סדר היום:	תקנות התעבורה (מחיר מרבי עבור חניה לפי הסדר חניה ארצי אחיד), התש"ס-2000

תקנות התעבורה (מחיר מרבי עבור חניה לפי הסדר חניה ארצי אחיד), התש"ס-2000

היו"ר אברהם פורז:

	אני מתכבד לפתוח את ישיבת ועדת הכלכלה. הנושא על סדר יומנו: תקנות התעבורה (מחיר מרבי עבור חניה לפי הסדר חניה ארצי אחיד), התש"ס-2000.

	אני קורא את התקנה: "בתוקף סמכותנו לפי סעיף 70ב לפקודת התעבורה (להלן – הפקודה), ובאישור ועדת הכלכלה של הכנסת, אנו מתקינים תקנות אלה:

1. המחיר המרבי עבור חניה על-פי הסדר חניה ארצי אחיד כמשמעותו בסעיף 70ב(ב) לפקודה (להלן – הסדר חניה) יהיה 4.70 שקלים חדשים לשעת חניה."

המחיר אחיד בכל המקומות בארץ?

מלי סיטון:

זה המחיר המרבי האחיד.

היו"ר אברהם פורז:

(1) "הסכום הקבוע בתקנה 1 ישתנה ב-1 בינואר של כל שנה (להלן – יום השינוי), לפי שיעור עליית המדד החדש לעומת המדד היסודי, אם עלה."

בדרך כלל עושים עדכונים לפי מדד ידוע.

מלי סיטון:

	זה הניסוח של משרד המשפטים.

היו"ר אברהם פורז:

(2) "סכום שהשתנה כאמור בתקנת משנה (א) יעוגל, לצורך התשלום לסכום הקרוב שהוא מכפלה של 10 אגורות, וסכום של 5 אגורות יעוגל כלפי מטה."

	 למה מכפלה?

מלי סיטון:

	על מנת להגיע לשקלים. כשאני מעדכנת את המחיר, ויש שברי אגורה, תמיד אצטרך להגיע למשהו שמתחלק ב-10 ולא ב-5, או ל-10 כלפי מעלה או ל-10 כלפי מטה, מתחת ל-5.

היו"ר אברהם פורז:

	 הניסוח הזה לא אומר את זה.

מלי סיטון:

	זה הניסוח של הממונה על חקיקת המשנה במשרד המשפטים, זה לא ניסוח שלנו.

היו"ר אברהם פורז:

	למה מכפלה?

מלי סיטון:

	במכפלה של 10 אגורות הכוונה – 70, 80, 90.

היו"ר אברהם פורז:

	הבנתי, אבל זה לא מכפלה של 10 אגורות.

	צריך לכתוב: סכום של 5 אגורות, יעוגל כלפי מטה וסכום העולה על 5 אגורות יעוגל כלפי מעלה למכפלה של 10 אגורות. תתקנו את הנוסח.

מלי סיטון:

	כתוב "סכום שהשתנה... יעוגל, לצורך התשלום לסכום הקרוב...".

היו"ר אברהם פורז:

	אני מבקש לנסח בצורה מאוד ברורה, כמו שאמרתי.

מלי סיטון:

	אני אחזיר את זה לממונה על חקיקת המשנה.

היו"ר אברהם פורז:

	רק כך אני אאשר: סכום שהשתנה יעוגל כלפי מעלה אם הוא בין 5 ל-10 אגורות, וכלפי מטה אם הוא עד 5 אגורות.

	אני ממשיך לקרוא: "בתקנה זו - 'המדד' – מדד המחירים לצרכן שמפרסמת הלשכה המרכזית לסטטיסטיקה; 'המדד החדש' – המדד שפורסם בחודש נובמבר שקדם ליום השינוי" - זה המדד הידוע – "'המדד היסודי' – המדד שפורסם בחודש נובמבר שקדם ליום השינוי הקודם. ולעניין יום השינוי הראשון שלאחר תחילתן של תקנות אלה, המדד שפורסם בחודש ינואר 2000.

(4) המנהל הכללי של משרד הפנים יפרסם בהודעה ברשומות את נוסח תקנה 1 כפי שהשתנה עקב שינוי הסכום לפי תקנות משנה (א) עד (ג)."

מדי פעם בפעם?

דורית טפר:

	פעם בשנה.

מלי סיטון:

	כתוב ב-2(א): "הסכום הקבוע ישתנה ב-1 בינואר של כל שנה (להלן – יום השינוי)".

דורית טפר:

	זו שיטה שעובדת גם עם רשם העמותות.

היו"ר אברהם פורז:

	הנוסח שכתוב פה על סכום שהשתנה לא כתוב בשפת בני אדם.

דורית טפר:

	זה הנוסח של עליזה רוזן, שהיא האורים והתומים.

היו"ר אברהם פורז:

	גם לי יש שיקול דעת. ניסחתי קודם את הנוסח, וזה מה שהנוסח יהיה. הנוסח צריך להיות מאוד ברור, שאם התשלום הוא עד 5 אגורות מעדכנים כלפי מטה, ואם זה מעל 5 אגורות מעדכנים כלפי מעלה, ולא במכפלות של 10 אגורות.

	התקנות מאושרות, בכפוף לאמור לעיל.

מלי סיטון:

	זה הניסוח שנתבקשנו להעביר על-ידי משרד המשפטים, וזה הנוסח שנחתם על-ידי שר הפנים, שהיום בצהרים, נכנסת התפטרותו לתוקף, ועל-ידי שר התחבורה שיצא לזמן בלתי-ידוע לארצות-הברית. במצב הדברים הזה יש קושי של מגבלת זמן, זה הקושי היחיד. 

	אני מבקשת שנעביר את הנוסח הזה, ובהתייעצות עם עליזה רוזן, נעשה תיקון לניסוח שביקשת, אחרי שהוא יפורסם.

היו"ר אברהם פורז:

	אנחנו מאשרים את המהות. כולנו מבינים שאין אגורות בודדות, אלא יש רק 5 אגורות ו-10 אגורות.

מלי סיטון:

	לא, מתחלקות ב-10. אין 5 אגורות. עד ה-5 זה יורד לאפס, ומעל ה-5 אגורות מטפס למכפלות של 10 אגורות.

היו"ר אברהם פורז:

	בכפוף לזה שהעיקרון מקובל עלינו ומאושר, צריך לעשות שיפור של הניסוח, שזה בסמכות הגורמים המקצועיים.

אתי בנדלר:

	זה נוסח שהוכנס כסטנדרט בכל תקנות העיגול, ללא יוצא מן הכלל. המשמעות של זה היא כאילו ידועה משכבר הימים. הכוונה היא, בסך הכול, עיגול ל-10 האגורות הקרובות.

לאה ורון:

	הכוונה ברורה, השאלה, כשקוראים, האם זה ברור.

דורית טפר:

	אם אנחנו צריכים להחתים היום את השרים, זו משימה בלתי-אפשרית.

היו"ר אברהם פורז:

	אני מבטל את מה שאמרתי קודם, למרות שמי שקורא את הסעיף הזה לא מבין על מה מדובר. אולי אתם מבינים, אבל זה לא ברור.

מלי סיטון:

	אפשר לבקש מעליזה רוזן לנסח את זה בצורה מתוקנת ולהעביר את זה כתיקון על מנת להבהיר את הדברים. אבל, אני יכולה להעיד על כך שזה הניסוח בכל התקנות שלנו.

היו"ר אברהם פורז:

	 כנראה הכוונה היא שאנשים רגילים לא יבינו את זה.

	התקנות אושרו בנוסח הקיים.

תקנות התעבורה (מחיר מרבי עבור חניה לפי הסדר חניה ארצי אחיד), התש"ס-2000 – אושרו

היו"ר אברהם פורז:

	אני מודה לכם.

הישיבה ננעלה בשעה 8:45



